Muutettu ehdotus NEUVOSTON ASETUS Euroopan yhteisöjen virkamiesten palvelussuhteen lopullista päättymistä koskevista erityistoimenpiteistä komission uudistamisen yhteydessä

(komission esittämä)

PERUSTELUT

Komissio ilmoitti maaliskuussa 2000 valkoisessa kirjassaan aikeestaan jakaa henkilöresurssit uudelleen yksiköidensä kesken siten, että komission toiminnassa keskitytään sen keskeisiin poliittisiin tavoitteisiin.

Perusteellisesta tilanneanalyysistä vastaava erityisryhmä (Peer Group) antoi raporttinsa heinäkuussa 2000. Raportista käy ilmi, että komission vuosien 1999-2000 rationalisointipyrkimyksistä huolimatta ensisijaisissa toiminnoissa on edelleen liian vähän henkilöstöä. Vajauksen arvioidaan olevan 1 254 virkaa.

Kaksi kolmannesta kyseisestä tarpeesta tyydytetään uusilla rationalisointitoimilla (toimintojen lopettaminen tai vähentäminen, tuottavuuden lisääminen) tai sisäisillä henkilöstön uudelleenjärjestelyillä. Uusiin tehtäviin siirretyn henkilöstön on voitava kohdennettujen ja tehokkaiden liitännäistoimenpiteiden avulla hoitaa muita, keskeisempiä toimintoja. Kyseiset toimenpiteet ovat erittäin tärkeitä, jotta uudelleenjärjestelyt onnistuisivat.

Yksi näistä toimenpiteistä on koulutus. Määritellään koulutustarpeet, jotta kyseinen henkilöstö koulutettaisiin uudelleen mahdollisimman tehokkaasti, ja annetaan käyttöön siihen tarvittavat varat. Tiettyjen, etenkin kaikkein iäkkäimpien virkamiesten ammattitaito ei ole riittävä tehtävien hoitamiseen.

Työtehtävistä pois siirtäminen, jonka ansiosta virkamiehet voivat lähteä toimielimestä ennen kuin he saavuttavat tavanomaisen eläkeiän ja palvelukseen voidaan ottaa henkilöitä, joilla on tarvittavaa ammattitaitoa, on toinen välttämätön liitännäistoimenpide. Se on perusteltua myös siksi, että palvelukseen olisi otettava henkilöitä, joilla on uudenlaisia pätevyyksiä, ja henkilöstömäärät olisi haettava uudelleen siten, että A/LA- ja B-ura-alueiden henkilöstöä lisätään.

Komissiossa tarvittavaa erityisosaamista ja ammattiaitoa koskevan tutkimuksen perusteella työtehtävistä pois siirrettävien virkamiesten määrän arvioidaan olevan 600, ja määrä on tarkoitus jakaa kolmelle vuodelle. Tämän ehdotuksen tarkoituksena on siis saada lupa siirtää pois työtehtävistä 600 komission työntekijää: 200 vuonna 2002, 200 vuonna 2003 ja 200 vuonna 2004.

Ehdotetun toimen yhteydessä kokonaistalousarvio pysyy vakiona, ja työtehtävistä pois siirtämisen tuomien säästöjen ansiosta (täysimääräisten palkkojen aiheuttamien kustannusten ja lähtökorvausten aiheuttamien kustannusten erotuksella) olisi voitava ottaa palvelukseen noin 273 uutta virkamiestä.

2001/0027 (CNS)

Muutettu ehdotus NEUVOSTON ASETUS Euroopan yhteisöjen virkamiesten palvelussuhteen lopullista päättymistä koskevista erityistoimenpiteistä komission uudistamisen yhteydessä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 283 artiklan,

ottaa huomioon komission ehdotuksen, joka on tehty henkilöstösääntökomitean kuulemisen jälkeen Euroopan yhteisöjen virkamiehiin sovellettavien henkilöstösääntöjen [1] 10 a artiklan mukaisesti,

[1] Jäljempänä 'henkilöstösäännöt'.

ottaa huomioon Euroopan parlamentin lausunnon [2],

[2] EYVL C , , s. .

ottaa huomioon yhteisöjen tuomioistuimen lausunnon [3],

[3] EYVL C , , s. .

ottaa huomioon tilintarkastustuomioistuimen lausunnon [4],

[4] EYVL C [...], , s. .

sekä katsoo seuraavaa:

1) Komissiossa on käynnissä uudistus, jolla pyritään erityisesti keskittämään resurssien käyttöä ensisijaisiin toimintoihin.

2) Komission tiedonannosta [5] käy ilmi, että henkilöstöä ei ole osoitettu riittävästi tiettyihin ensisijaisiin toimintoihin, vuosien 1999 ja 2000 pyrkimyksistä huolimatta.

[5] Asiak. nro 6343/00 INST 4

3) Komissio aikoo vastata merkittävään osaan näistä tarpeista rationalisointitoimenpiteillä ja sisäisillä henkilöstön uudelleenjärjestelyillä.

4) Komissio aikoo toteuttaa toimia taatakseen, erityisesti koulutuksen avulla, että siirretty henkilöstö sopeutuisi uusiin tehtäviin mahdollisimman tyydyttävästi ja tehokkaasti.

5) Tiettyjen, erityisesti iäkkäimpien virkamiesten ammattitaito ei riittäne tehtävien hoitamiseen.

6) Komissio tarvitsee henkilöstöä, jolla on uudenlaisia pätevyyksiä, ja henkilöstön jakautumista on tasapainotettava. Eläkkeelle luonnollisesti jäävien määrä ei ole riittävä, jotta voitaisiin tyydyttävässä määräajassa ottaa palvelukseen uusia virkamiehiä ja siten hankkia tarvittavaa ammattitaitoa.

7) Näin ollen olisi säädettävä palvelussuhteen lopullista päättymistä koskevista erityistoimenpiteistä, joita täydennetään lisäksi sisäisillä hallinnollisilla määräyksillä, joilla pyritään valvomaan tehokkaasti tämän asetuksen soveltamista.

8) Nämä toimenpiteet on toteutettava noudattaen maantieteellistä tasapainoa niin hyvin kuin mahdollista tätä asetusta hallitsevien periaatteiden mukaisesti.

9) Nämä toimenpiteet eivät saa vaikuttaa talousarvioon.

10) Komission yksiköiden moitteettoman toiminnan takaamiseksi tässä asetuksessa esitetyt toimenpiteet on pantava täytäntöön pikaisesti. Toimenpiteet ovat jo valmiina komission osalta mutta eivät muiden toimielinten osalta.

11) Komissio ei uudistuksessaan voi turvautua muihin tässä asetuksessa esitettyjen kaltaisiin tilapäisiin erityistoimenpiteisiin edes siinä tapauksessa, että tässä esitetyillä toimenpiteillä ei saataisi aikaan toivottua vaikutusta,

ON ANTANUT TÄMÄN ASETUKSEN:

1 artikla

Yksikön edun mukaisesti, ja jotta otettaisiin huomioon tarve uudistaa henkilöstön ammattitaitoa keskitettäessä resurssien käyttöä ensisijaisiin toimintoihin, komissiolla on tässä asetuksessa määritellyin ehdoin 31 päivään joulukuuta 2004 asti lupa toteuttaa 55 vuotta täyttäneiden ja vähintään 15 vuotta palvelussuhteessa olleiden virkamiesten osalta, riippumatta siitä kuuluvatko virat hallintotalousarvion tai tutkimustalousarvion piiriin, palvelussuhteen lopullista päättymistä koskevia toimenpiteitä henkilöstösääntöjen 47 artiklan mukaisesti, lukuun ottamatta A1- ja A2-palkkaluokan virkamiehiä.

2 artikla

Edellä 1 artiklassa tarkoitettuja toimenpiteitä voidaan soveltaa yhteensä 600 virkamieheen. Tämä toimenpide ei kuitenkaan rajoita vuotuisten budjettimenettelyiden yhteydessä tehtävien päätösten soveltamista.

3 artikla

Yksikön edun huomioon ottaen, 2 artiklassa säädetyissä rajoissa ja pariteettikomiteaa kuultuaan komissio valitsee 1 artiklan nojalla palvelussuhteen lopulliseen päättymiseen liittyvän toimenpiteen soveltamista pyytävistä virkamiehistä ne, joihin se soveltaa kyseistä toimenpidettä.

Komissio harkitsee ensisijaisesti niitä virkamiehiä, joihin uudistustoimenpiteet, resurssien keskittäminen ensisijaisiin toimintoihin ja erityisesti henkilöstön uudelleenjärjestelyt ovat vaikuttaneet ja joiden ammattitaito ei ole riittävä tehtävien hoitamiseen. Komissio ottaa huomioon uusien tehtävien suorittamiseksi tarvittavan koulutuksen, iän, pätevyyden, työtulokset, käyttäytymisen yksikössä, perhetilanteen ja virkaiän.

4 artikla

1. Entisellä virkamiehellä, johon on sovellettu 1 artiklan mukaista toimenpidettä, on oikeus kuukausikorvaukseen, joka on tietty prosenttiosuus viimeisestä peruspalkasta. Prosenttiosuus riippuu siitä, minkä ikäinen virkamies lähtiessään on ja mikä hänen virkaikänsä on tämän asetuksen liitteenä olevan taulukon mukaisesti (liite 1). Lähtökohdaksi otettava viimeinen peruspalkka on se, joka vastaa virkamiehellä palveluksesta lähtiessä olevaa palkkaluokkaa ja -tasoa, jotka on määritelty henkilöstösääntöjen 66 artiklassa olevassa taulukossa, sellaisena kuin se on voimassa sen kuun ensimmäisenä päivänä, jolta korvausta maksetaan.

2. Entinen virkamies voi pyynnöstä milloin tahansa siirtyä vanhuuseläkejärjestelmään henkilöstösääntöjen ehtojen mukaisesti. Tällöin oikeus korvaukseen lakkaa. Oikeus lakkaa joka tapauksessa viimeistään sen kuukauden viimeisenä päivänä, jona entinen virkamies täyttää 65 vuotta, ja ennen kyseistä ikää silloin, kun hän täyttää ehdot enimmäismäärältään 70 prosentin vanhuuseläkkeen saamiseksi (henkilöstösääntöjen 77 artikla).

Tällöin entisellä virkamiehellä on ilman eri toimenpiteitä oikeus vanhuuseläkkeeseen, joka myönnetään viimeisen korvauksenmaksukuukauden jälkeisen kalenterikuukauden ensimmäisestä päivästä.

3. Edellä 1 kohdassa säädettyyn korvaukseen sovelletaan sille yhteisössä sijaitsevalle maalle vahvistettua korvauskerrointa, jossa korvauksensaaja voi osoittaa asuvansa. Hänen on toimitettava asuinpaikan osoittava todistus vuosittain.

Jos korvauksensaaja asuu yhteisöjen ulkopuolella, korvaukseen sovellettava korjauskerroin on 100.

Korvaus ilmaistaan euroina ja maksetaan korvauksensaajan asuinmaan valuutassa. Vaikka siihen sovelletaan toisen alakohdan mukaista korjauskerrointa 100, se maksetaan kuitenkin euroina

Muuna valuuttana kuin euroina maksettava korvaus lasketaan henkilöstösääntöjen 63 artiklan 2 kohdassa tarkoitettujen valuuttakurssien perusteella.

4. Asianomaisen uusissa työtehtävissä ansaitsemien bruttotulojen määrä vähennetään 1 kohdassa säädetystä korvauksesta siltä osin kuin kyseiset tulot yhdessä korvauksen kanssa ylittävät hänen viimeisen kokonaisbruttopalkkansa, joka määritellään korvauksenmaksukuukauden ensimmäisenä päivänä voimassa olevan palkkataulukon perusteella. Kyseiseen palkkaan sovelletaan 3 kohdassa tarkoitettua korjauskerrointa.

Ensimmäisessä alakohdassa tarkoitetuilla bruttotuloilla ja viimeisellä kokonaisbruttopalkalla tarkoitetaan summia, joista on vähennetty sosiaaliturvamaksut mutta ei veroja.

Asianomaisen on virallisesti sitouduttava toimittamaan kaikki vaaditut kirjalliset todisteet, muun muassa vuosittainen selvitys tuloistaan tapauksesta riippuen joko palkkakuitin tai tarkastettujen tilien muodossa, ja valaehtoinen tai oikeaksi todistettu ilmoitus siitä, ettei hänellä ole muita tuloja uusista tehtävistä sekä ilmoitettava toimielimelle kaikista muista sellaisista seikoista, jotka saattavat muuttaa oikeutta korvaukseen, henkilöstösääntöjen 86 artiklassa säädettyjen seuraamusten uhalla.

5. Kotitalouslisä, huollettavana olevasta lapsesta maksettava lisä ja koulutuslisä maksetaan henkilöstösääntöjen 67 artiklan ja henkilöstösääntöjen liitteessä VII olevien 1, 2 ja 3 artiklan ehtojen mukaisesti joko 1 kohdassa säädetyn korvauksen saajalle taikka henkilölle tai henkilöille, joille lapsen tai lasten huoltaminen on säännösten nojalla tai oikeuden taikka toimivaltaisen hallintoviranomaisen päätöksellä uskottu, ja kotitalouslisä lasketaan kyseisen korvauksen perusteella.

6. Jos korvauksensaajalla ei ole ansiotoiminnasta saatavia tuloja, hänellä ja hänen kauttaan vakuutetuilla on oikeus henkilöstösääntöjen 72 artiklan mukaisen sairausvakuutuksen etuuksiin sillä edellytyksellä, että hän maksaa sairausvakuutusmaksua, joka lasketaan 1 kohdassa tarkoitetun korvaussumman perusteella.

7. Sillä ajanjaksolla, jolla oikeus korvaukseen on voimassa, kuitenkin enintään 65 kuukauden ajan, entiselle virkamiehelle kertyy edelleen hänen palkkaluokkansa ja -tasonsa perusteella laskettuja vanhuuseläkeoikeuksia sillä edellytyksellä, että kyseisellä ajanjaksolla on maksettu henkilöstösääntöjen mukaista, kyseisen palkan perusteella laskettua vakuutusmaksua. Kokonaiseläke voi kuitenkin olla enintään henkilöstösääntöjen 77 artiklan toisessa kohdassa säädetyn enimmäismäärän suuruinen. Kyseinen ajanjakso katsotaan palvelusajaksi henkilöstösääntöjen liitteessä VIII olevaa 5 artiklaa sovellettaessa.

8. Jollei henkilöstösääntöjen liitteessä VIII olevista 1 artiklan 1 kohdasta ja 22 artiklasta muuta johdu, 1 kohdassa säädettyä kuukausikorvausta saadessaan kuolleen entisen virkamiehen leskellä on oikeus, jos hän on ollut virkamiehen puolisona vähintään vuoden ajan ennen kuin tämän palvelussuhde toimielimessä päättyi, leskeneläkkeeseen, jonka määrä on 60 prosenttia siitä vanhuuseläkkeestä, johon entisellä virkamiehellä olisi ollut oikeus kuolinpäivänään, ilman palvelusaikaan tai ikään liittyviä ehtoja.

Ensimmäisessä alakohdassa säädetty leskeneläkkeen määrä on vähintään henkilöstösääntöjen 79 artiklan toisessa kohdassa säädetyn suuruinen. Kyseisen eläkkeen määrä on kuitenkin enintään sen ensimmäisen vanhuuseläkesuorituksen suuruinen, johon entisellä virkamiehellä olisi ollut oikeus, jos hän olisi elossa ja käyttänyt oikeutensa edellä tarkoitettuun korvaukseen ja alkanut saada vanhuuseläkettä.

Ensimmäisessä alakohdassa säädettyä avioliiton kestoa koskevaa ehtoa ei sovelleta, jos virkamiehen ennen palvelussuhteen päättymistä solmimasta avioliitosta on syntynyt yksi tai useampia lapsia, joiden elatuksesta leski huolehtii tai on huolehtinut.

Sama koskee tilannetta, jossa virkamiehen kuolema on aiheutunut jossain henkilöstösääntöjen liitteessä VIII olevan 17 artiklan toisen kohdan lopussa säädetyistä olosuhteissa.

9. Jos 1 kohdassa säädettyä korvausta saava virkamies kuolee, henkilöstösääntöjen liitteessä VII olevan 2 artiklan mukaisesti hänen huollettavanaan olevilla lapsilla on oikeus orvoneläkkeeseen henkilöstösääntöjen 80 artiklan ensimmäisessä, toisessa ja kolmannessa kohdassa sekä henkilöstösääntöjen liitteessä VIII olevassa 21 artiklassa säädetyin ehdoin.

5 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä päivänä kuuta .

Neuvoston puolesta

Puheenjohtaja

LIITE 1 KORVAUSPROSENTTI

Tämän asetuksen 4 artiklan 1 kohdassa mainittu korvausprosentti määräytyy lähtöhetkellä lasketun virkamiehen iän ja virkaiän perusteella seuraavan taulukon mukaisesti:

>TAULUKON PAIKKA>

Iän ja virkaiän perusteella laskettu korvaus

Ikä ja virkaikä lasketaan kyseisen virkamiehen todellisen lähtöpäivän perusteella.

Jos näitä ehtoja sovelletaan painotetusti kaikkiin tällä hetkellä kyseeseen tuleviin virkamiehiin, keskimääräinen korvaus on enintään 62,5 prosenttia.

RAHOITUSSELVITYS

1. TOIMENPITEEN NIMI

Komission uudistukseen kuuluvan välttämättömän työtehtävistä pois siirtämisen yhteydessä palvelussuhteen lopullisesti päättyessä maksettava korvaus

(neuvoston asetus EHTY/ETY/EURATOM N:o ....)

2. BUDJETTIKOHTA / -KOHDAT

A-11 palveluksessa oleva henkilöstö

A-1218 työtehtävistä pois siirretyn henkilöstön korvaukset ja lisät

A-1230 työnantajan eläkemaksu RCAM:iin

A-1290 työtehtävistä pois siirrettyyn henkilöstöön sovellettavat korjauskertoimet

A-1291 erilaisten korvauksien mahdollinen mukauttaminen

A-400 verotuotto

A-401 henkilöstön eläkejärjestelmään maksamien maksujen tuotto

A-403 tilapäisen maksun tuotto

3. OIKEUSPERUSTA

Euroopan yhteisön perustamissopimuksen 283 artikla

4. TOIMINNAN KUVAUS

4.1 Toimenpiteen yleistavoite

Toimenpiteen tarkoituksena on, että 600 sellaista virkamiestä, jotka joutuvat vuosina 2002, 2003 ja 2004 komission henkilöresurssien uudelleenjärjestelyjen kohteeksi ja jotka eivät kykene muuttamaan urasuuntauksiaan ja ottamaan hoitaakseen uusia työtehtäviä, voisivat siirtyä pois työtehtävistään komissiossa ennen tavanomaista eläkeikää. Kyseisten virkamiesten lähdettyä pitäisi voida ottaa palvelukseen uusia virkamiehiä, joilla on vaadittavaa ammattitaitoa.

4.2 Toimenpiteen kesto ja sen uusimista koskevat yksityiskohtaiset säännöt

Työtehtävistä siirretään pois 600 virkamiestä kolmessa vaiheessa: 200 vuosina 2002, 2003 ja 2004 kunakin vuonna. Talousarviossa toimenpiteet tuntuvat pääasiassa vuosina 2002-2012. Maksettavien korvausten summa alkaa tämän rahoitusselvityksen liitteessä kuvattujen keskimääräistä henkilöstöä koskevien laskelmien perusteella pienentyä vuodesta 2009, sitä mukaa kuin työtehtävistä pois siirretyt virkamiehet saavuttavat eläkeiän ja täyttävät muut eläkkeelle siirtymisen edellytykset. Korvaukset lakkaavat vuonna 2012, kun kyseiset virkamiehet siirtyvät eläkejärjestelmään.

5. MENOJEN JA TULOJEN LUOKITUS

5.1 Pakolliset määrärahat

5.2 Jaksottamattomat määrärahat

5.3 Oletettu tulolaji: korvauksesta pidätettävät maksut

6. MENO- / TULOLAJI

Toimintatalousarvio - hallintomenot: palvelussuhteen päättyessä maksettavat korvaukset, sairausvakuutusmaksu, korvauksesta pidätettävät maksut

7. RAHOITUSVAIKUTUKSET

Perusoletuksena on, että toimi ei aiheuta muutoksia kokonaistalousarvioon. Siirtämällä 600 virkamiestä pois työtehtävistä (heidän työstä saamansa palkan ja työtehtävistä pois siirtämisen jälkeen saamansa korvauksen aiheuttamien kustannusten erotus) saadaan säästöjä, joilla voitaisiin ottaa palvelukseen 273 uutta A/LA- ja B-ura-alueen virkamiestä.

Kaiken kaikkiaan poistetaan 327 virkaa (600:n työtehtävistä pois siirretyn ja 273:n palvelukseen otetun erotus). Myöhemmin, vuodesta 2009 saadaan säästöjä. Vuosina 2009-2012 korvausten summa pienenee vähitellen, sitä mukaa kuin työtehtävistä pois siirretty henkilöstö siirtyy eläkejärjestelmään. Näin saatu säästö on 327 poistettua virkaa arviolta vuonna 2012.

7.1 Toimenpiteen kokonaiskustannusten laskentatapa ja kustannusten vuosittainen jakautuminen

Tarkempi selvitys on tämän rahoitusselvityksen liitteessä. Rahoitusselvityksen viittauksilla palkkaluokkiin A3, A4, A5 ja A7 tarkoitetaan sekä A- että LA-ura-aluetta.

Seuraavassa taulukossa on eritelty työtehtävistä pois siirrettyjen virkamiesten profiili, vuosina 2002, 2003 ja 2004 pois siirrettävien määrä, palveluksessa olevan virkamiehen aiheuttamat vuotuiset kustannukset, pois siirretyn virkamiehen aiheuttamat vuotuiset kustannukset, yhden virkamiehen pois siirtämisestä saatu säästö ja korvauksen kesto (ennen siirtymistä eläkejärjestelmään):

>TAULUKON PAIKKA>

Seuraavassa taulukossa on kuvattu talousarviotilanne koko sillä ajanjaksolla, jonka aikana työtehtävistä pois siirretyille maksetaan korvausta. Taulukossa on seuraavat palstat:

- työtehtävistä pois siirrettyjen virkamiesten lukumäärä

- maksettavien korvausten lukumäärä

- kustannukset, jos työtehtävistä pois siirretyt virkamiehet olisivat jääneet palvelukseen

- maksettavien korvausten kustannukset

- työtehtävistä pois siirtämisen ansiosta saatu säästö.

>TAULUKON PAIKKA>

Uuden A7-palkkaluokan virkamiehen vuotuiset talousarviokustannukset ovat 68 955 euroa ja uuden B5-palkkaluokan virkamiehen 48 383 euroa (kustannuksiin on sisällytetty urakehityksen mukainen korjauskerroin tarkasteltavana olevalla ajanjaksolla). Siirrettäessä 600 virkamiestä pois työtehtävistä vapautuu varoja, joilla voidaan siis ottaa palvelukseen 273 uutta virkamiestä (182 A7-palkkaluokan ja 91 B5-palkkaluokan virkamiestä). Kyseisten palvelukseen otettujen uusien virkamiesten vuotuiset talousarviokustannukset ovat kokonaisuudessaan 16 952 663 euroa.

>TAULUKON PAIKKA>

8. PETOSTENVASTAISET TOIMENPITEET

Ei merkitystä.

9. KUSTANNUSTEHOKKUUSANALYYSIN OSATEKIJÄT

Katso 7.1 kohta.

10. HALLINTOMENOT (YLEISEN TALOUSARVION PÄÄLUOKKA III, A-OSA)

10.1 Vaikutus henkilöstön määrään

ADMIN.B.6-yksikkö tarvitsee työtehtävistä pois siirtämistä varten lisäresursseja arviolta yhden C-ura-alueen virkamiehen verran.

10.2 Lisähenkilöstön rahoituksellinen kokonaisvaikutus

Ei ole.

10.3 Toimenpiteeseen liittyvästä toiminnasta aiheutuvien muiden kulujen kasvu, etenkin komiteoiden ja asiantuntijaryhmien kokouskulut

Ei ole.

RAHOITUSSELVITYKSEN LIITE TALOUSARVION NEUTRALITEETIN LASKENTAPERUSTA

Tässä liitteessä esitetään rahoituslaskelmassa esitettyjen tekijöiden laskentaperusteet. Peruslähtökohtana on se, että toimi ei aiheuta muutoksia kokonaistalousarvioon. Laskentamenetelmällä selvitetään, paljonko säästöä saadaan siirtämällä 600 virkamiestä pois työtehtävistä (heidän työstä saamansa palkan ja työtehtävistä pois siirtämisen jälkeen saamansa korvauksen aiheuttamien kustannusten erotus) ja montako uutta virkamiestä voidaan säästöjen ansiosta ottaa palvelukseen.

Tätä mallia sovelletaan korvauksen keston ajan siihen asti, kun työtehtävistä pois siirretyt virkamiehet siirtyvät eläkejärjestelmään.

Oletus 1: Työtehtävistä pois siirrettävä henkilöstö

Kyseessä on 600 enimmäkseen "uransa loppupuolella olevaa" virkamiestä, jotka tällä hetkellä kyseeseen tulevien virkamiesten osalta jakautuvat seuraavasti:

>TAULUKON PAIKKA>

Oletus 2: Työtehtävistä pois siirrettävien virkamiesten keskimääräinen profiili

Kustannukset on laskettu seuraaville tyyppiprofiileille:

profiili A3: A3/3-virkamies, naimisissa, ei huollettavia lapsia, palvelukseen 32-vuotiaana

profiili A4-A5: A4/2-virkamies, naimisissa, ei huollettavia lapsia, palvelukseen 32-vuotiaana

profiili B1-B2: B1/2-virkamies, naimisissa, ei huollettavia lapsia, palvelukseen 30-vuotiaana

profiili C1-C2: C1/2-virkamies, naimisissa, ei huollettavia lapsia, palvelukseen 28-vuotiaana

profiili D1-D2: D1/5-virkamies, naimisissa, ei huollettavia lapsia, palvelukseen 30-vuotiaana.

Kyseiset työntekijät ovat yli 55-vuotiaita, ja heidän keski-ikänsä on 58,6 vuotta. Painotettu keski-ikä on 57 vuotta.

Oletus 3: Palvelukseen otettavien uusien virkamiesten keskimääräinen profiili

Työtehtävistä pois siirretyt virkamiehet korvataan A- ja B-palkkaluokkien virkamiehillä (nykyisen virkamiesten jakauman mukaisesti eli noin kaksi kolmannesta A/LA- ja yksi kolmannes B-virkamiehiä). Heidät otetaan palvelukseen peruspalkkatasolle (A7/3 ja B5/3), ja oletetaan, että he ovat naimisissa ja heillä on yksi huollettavana oleva lapsi.

Oletus 4: Keskimääräinen korvaustaso

Sovellettaessa painotetusti asetuksen liitteen 1 ehtoja kaikkiin niihin virkamiehiin, jotka tällä hetkellä voisivat tulla kyseeseen (täyttävät ikään ja virkaikään liittyvät kriteerit), keskimääräinen korvaustaso on 62,5 prosenttia. Laskelmissa käytetään kyseistä korvaustasoa.

Oletus 5: Muut laskelmissa käytetyt oletukset

Määrissä (palkan, korvauksen jne.) otetaan huomioon 2,5 prosentin oletusindeksi suhteessa nykyisiin määriin (nykyisen menetelmän mukainen mukautus vuonna 2000 ja päivitys vuoden 2001 puolivälissä).

Työssä olevan henkilöstön palkkatuloon sisältyvän ulkomaankorvauksen aste on arviolta 12 prosenttia (se on asteiden 0 %, 4 % ja 16 % keskiarvo ja riippuu yksilökohtaisista tilanteista).

Työtehtävistä pois siirrettävän henkilöstön palkkatuloon sovellettava arvioitu korjauskerroin on 105 (riippuen siitä, mihin työtehtävistä pois siirretty henkilöstö asettuu asumaan).

Työtehtävistä pois siirtämisestä talousarvioon saatu säästö

Seuraavassa taulukossa on eritelty vuotuiset talousarviokustannukset virkamiestä kohti ennen työtehtävistä pois siirtämistä:

>TAULUKON PAIKKA>

Seuraavassa taulukossa on eritelty vuotuiset talousarviokustannukset virkamiestä kohti työtehtävistä pois siirtämisen jälkeen (palvelussuhteen päättymiseen liittyvät kustannukset eivät ole lisäkustannuksia vaan ennakoituja kustannuksia, eikä niitä ole otettu mukaan laskelmaan):

>TAULUKON PAIKKA>

Seuraavassa taulukossa on eritelty työtehtävistä pois siirtämisestä talousarvioon saatu vuotuinen säästö (yhden virkamiehen työtehtävistä pois siirtämisestä saatu säästö ja kokonaissäästö):

>TAULUKON PAIKKA>

Kokonaissäästö talousarviossa on 16 984 342 euroa.

Uusien palvelukseen otettavien virkamiesten kustannukset ja palvelukseenotto mahdollisuudet

Seuraavassa taulukossa on eritelty keskimääräiset vuotuiset talousarviokustannukset jokaista uutta virkamiestä kohti (korjauskertoimessa otetaan huomioon urakehitys tarkasteltavana olevan ajanjakson aikana; laskelmassa ei ole mukana työn aloittamiseen liittyviä kustannuksia):

>TAULUKON PAIKKA>

273 uuden virkamiehen palvelukseen ottamisesta aiheutuvat vuotuiset talousarviokustannukset (kaksi kolmannesta A/LA- ja yksi kolmannes B-ura-alueelta) vastaavat työtehtävistä pois siirtämisestä vuosittain talousarvioon saatuja säästöjä:

>TAULUKON PAIKKA>

600 virkamiehen työtehtävistä pois siirtämisen tuomien säästöjen ansiosta voidaan ottaa palvelukseen 273 uutta virkamiestä, joista kaksi kolmannesta A/LA- ja yksi kolmannes B-ura-alueelta.